[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 16.7.2007

COM(2007) 420 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ,ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια έκθεση λειτουργίας της τρίτης φάσηςτου προγράμματος Τempus το 2006

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ετήσια έκθεση λειτουργίας της τρίτης φάσηςτου προγράμματος Τempus το 2006

Εισαγωγη

Το πρόγραμμα Tempus III (2000-2006) επικεντρώνεται στην ανάπτυξη και τον εκσυγχρονισμό των συστημάτων τριτοβάθμιας εκπαίδευσης στις 26 χώρες-εταίρους των Δυτικών Βαλκανίων, της Ανατολικής Ευρώπης, της περιοχής της Μεσογείου και της Κεντρικής Ασίας. Τα ιδρύματα τριτοβάθμιας εκπαίδευσης θεωρείται ότι έχουν ιδιαίτερη σημασία για τη διαδικασία της κοινωνικής και οικονομικής μετάβασης στις χώρες-εταίρους. Τα ιδρύματα τριτοβάθμιας εκπαίδευσης αποτελούν επίσης δεξαμενές εμπειρογνωμοσύνης και κέντρα ανάπτυξης του ανθρώπινου δυναμικού. Εξασφαλίζουν την κατάρτιση της νέας γενιάς ηγετών τόσο στην ΕΕ όσο και στις χώρες-εταίρους. Οι διαπροσωπικές ανταλλαγές τις οποίες προωθεί το πρόγραμμα Τempus συμβάλλουν στην αύξηση της αμοιβαίας κατανόησης μεταξύ της Ευρωπαϊκής Ένωσης και των χωρών-εταίρων.

Από την έναρξή του το 1990, το πρόγραμμα Tempus έχει συμβάλει με επιτυχία στην προώθηση της μεταρρύθμισης και του εκσυγχρονισμού των συστημάτων τριτοβάθμιας εκπαίδευσης στις χώρες-εταίρους. Τα ιδρύματα τριτοβάθμιας εκπαίδευσης είναι βασικοί συντελεστές για την επιτυχημένη μετάβαση σε μια οικονομία και σε μια κοινωνία που βασίζονται στη γνώση. Τα ιδρύματα τριτοβάθμιας εκπαίδευσης αποτελούν σημαντικούς παράγοντες ανάπτυξης και ανταγωνιστικότητας, διαδραματίζουν δε ζωτικό ρόλο στη μεταρρυθμιστική ατζέντα των κρατών μελών της ΕΕ και των χωρών-εταίρων. Ο εκσυγχρονισμός των συστημάτων τριτοβάθμιας εκπαίδευσης έχει αναγνωριστεί ως αναγκαία προϋπόθεση για την επιτυχία της στρατηγικής της Λισαβόνας την οποία έθεσε σε εφαρμογή η Ευρωπαϊκή Ένωση το Μάρτιο του 2000 με στόχο την αναδιάρθρωση των οικονομικών και κοινωνικών συστημάτων στο εσωτερικό της ΕΕ. Ταυτόχρονα, το πρόγραμμα Τempus παρείχε βοήθεια στις χώρες-εταίρους για τη μεταρρύθμιση των συστημάτων τους τριτοβάθμιας εκπαίδευσης σύμφωνα με τις αρχές της διαδικασίας της Μπολόνια, όπως το νέο σύστημα πτυχίων, η διασφάλιση της ποιότητας και η αναγνώριση των πτυχίων και των περιόδων σπουδών. Η διαδικασία της Μπολόνια, την οποία στηρίζει ενεργά η Ευρωπαϊκή Επιτροπή, αποτελεί κοινό σημείο αναφοράς για τα κράτη μέλη της ΕΕ και για τις χώρες-εταίρους.

Το 2006, το πρόγραμμα Tempus χρηματοδοτήθηκε μέσω τριών περιφερειακών προγραμμάτων εξωτερικής συνεργασίας: CARDS (Δυτικά Βαλκάνια)· MEDA (Ανατολική και Νότια Μεσόγειος) και Tacis (Ανατολική Ευρώπη και Κεντρική Ασία). Ο πρϋπολογισμός του Tempus το 2006 ανήλθε σε 53,45 εκατ. ευρώ που κατανέμονται μεταξύ των τριών περιφερειών ως εξής: Tacis: 18,25 εκατ. ευρώ, CARDS: 17,2 εκατ. ευρώ, MEDA: 18 εκατ. ευρώ.

Λεπτομερής περιγραφή του προγράμματος Tempus περιέχεται στην ακόλουθη ηλεκτρονική διέυθυνση:

http://europa.eu.int/comm/education/programmes/tempus/index_en.html

Η παρούσα ετήσια έκθεση υποβάλλεται σύμφωνα με το άρθρο 11 της απόφασης του Συμβουλίου για τη θέσπιση του προγράμματος Tempus (ΕΕ L 120 της 8ης Μαΐου 1999).

η εφαρμογη του προγραμματοσ TEMPUS το 2006: οι κυριοι τομεισ δρασησ

Η εφαρμογή του προγράμματος το 2006 βασίστηκε στις ακόλουθες προτεραιότητες:

1. ενίσχυση της διάδοσης και της αξιοποίησης των αποτελεσμάτων του έργου·

2. ενδυνάμωση των επιτόπιων δραστηριοτήτων παρακολούθησης·

3. παγίωση του ρόλου των εθνικών γραφείων Tempus.

ενίσχυση της διάδοσης και της αξιοποιησης των αποτελεσμάτων του σχεδιου

Το 2006, η Γενική Διεύθυνση Εκπαίδευσης και Πολιτισμού (ΓΔ EAC) έθεσε σε εφαρμογή ορισμένες πρωτοβουλίες με στόχο την αύξηση της προβολής του Tempus στις χώρες-εταίρους, που κυμάνθηκαν από απλά μέσα όπως κατευθυντήριες γραμμές για τους κανόνες προβολής, παραγωγή ενός DVD με τίτλο «Tempus in action», ένα νέο φυλλάδιο, νέο διαφημιστικό υλικό, έως θεματικές εκδηλώσεις όπως το συνέδριο για τη συνεργασία πανεπιστημίων-επιχειρήσεων που διοργανώθηκε στο Αμμάν και η σχετική μελέτη «συνδέοντας την επαγγελματική και την εκπαιδευτική σφαίρα μέσω του Tempus». Το συνέδριο, που διοργανώθηκε τον Απρίλιο του 2006 και φιλοξενήθηκε από το Υπουργείο Τριτοβάθμιας Εκπαίδευσης και Επιστημονικής Έρευνας της Ιορδανίας, καθώς και η μελέτη, αύξησαν την ευαισθητοποίηση των πανεπιστημίων, των επιχειρήσεων και των εκπαιδευτικών ως προς τη σημασία της προώθησης της συνεργασίας μεταξύ πανεπιστημίων και επιχειρήσεων με στόχο την αύξηση της απασχολησιμότητας των αποφοίτων και τη δημιουργία νέων ευκαιριών για τα πανεπιστήμια και τις επιχειρήσεις. Στο συνέδριο παρουσιάστηκαν παραδείγματα καινοτόμων πρακτικών από διάφορα έργα του Tempus, τα οποία περιγράφονται στη μελέτη.

Το Noέμβριο του 2006 οι συντονιστές του Εθνικού Γραφείου Tempus οργάνωσαν μαθήματα κατάρτισης στην επικοινωνία, τη διάδοση και την αξιοποίηση των αποτελεσμάτων των σχεδίωνν. Στο πλαίσιο της ετήσιας συνεδρίασης των δικαιούχων των σχεδίων, που πραγματοποιήθηκε τον Ιανουάριο του 2006, διοργανώθηκε μια ειδική εκδήλωση αφιερωμένη στην προβολή και τη διάδοση.

Η Γενική Διεύθυνση Εκπαίδευσης και Πολιτισμού πραγματοποίησε μια σειρά περιφερειακών μελετών με σκοπό να καταδειχθεί ο αντίκτυπος του Τempus στα ιδρύματα τριτοβάθμιας εκπαίδευσης, στα άτομα και στα συστήματα των χωρών-εταίρων του προγράμματος από την ίδρυσή του και μετά, μέσω άμεσων συνεντεύξεων και μιας ευρείας ηλεκτρονικής έρευνας των κύριων συντελεστών που συμμετέχουν στο Τempus ή ενημερώνονται για τις δραστηριότητές του στη χώρα τους. Συνολικά, εστάλησαν 940 ερωτηματολόγια. Οι μελέτες πραγματοποιήθηκαν από εξωτερικούς εμπειρογνώμονες (από χώρες της ΕΕ και από τις χώρες-εταίρους) που επισκέφθηκαν όλες τις χώρες-εταίρους από το Μάιο έως τον Ιούλιο και οργάνωσαν ατομικές και ομαδικές συνεντεύξεις με τη διεύθυνση και το προσωπικό των πανεπιστημίων, με καθηγητές, φοιτητές, εργοδότες, ΜΚΟ, περιφερειακές και εθνικές εκπαιδευτικές αρχές.

Η συντριπτική πλειονότητα των ατόμων που συμμετείχαν στις συνεντεύξεις των μελετών του αντικτύπου θεωρεί το Tempus ως σημαντικό μέσο προσβασης στην ευρωπαϊκή ακαδημαϊκή κοινότητα που έχει συμβάλει σημαντικά στην εδραίωση της συνεργασίας με τα ευρωπαϊκά πανεπιστήμια. Μέσω της πραγματικά ευρωπαϊκής του διάστασης, το Tempus παρείχε ευκαιρίες για συνεργασία με περισσότερες από μία χώρες της ΕΕ και για ενίσχυση της περιφερειακής συνεργασίας. Το Tempus είναι το μόνο πρόγραμμα που άπτεται όλων των πτυχών της τριτοβάθμιας εκπαίδευσης, ενώ οι άλλοι χορηγοί κατά κανόνα καλύπτουν μόνον ένα στοιχείο του συστήματος. Το πρόγραμμα χαίρει εκτίμησης για τη συνέχειά του, για το γεγονός ότι δημιούργησε μια «κρίσιμη μάζα» χάρη στην οποία οι προσεγγίσεις και οι στάσεις επηρεάστηκαν θετικά. Αυτές οι θετικές αλλαγές έχουν αναγνωριστεί από τις εθνικές αρχές της εκπαίδευσης στις περισσότερες χώρες-εταίρους. Τα αποτελέσματα των μελετών του αντικτύπου θα χρησιμοποιηθούν στις συζητήσεις για το μελλοντικό σχεδιασμό του Tempus.

Τα εθνικά σημεία επαφής Tempus στα κράτη μέλη εξακολούθησαν να διαδραματίζουν σημαντικό ρόλο στην εφαρμογή του προγράμματος, διευκολύνοντας τη συμμετοχή των ιδρυμάτων της τριτοβάθμιας εκπαίδευσης της Ευρωπαϊκής Ένωσης μέσω δραστηριοτήτων ενημέρωσης και παροχής βοήθειας στην αναζήτηση εταίρων. Το 2006 διοργανώθηκαν ημερίδες πληροφόρησης για το Tempus στις περισσότερες χώρες-εταίρους, όπως και σε ορισμένα κράτη μέλη της ΕΕ.

ενδυνάμωση των επιτόπιων δραστηριοτήτων παρακολούθησης

Το 2004, η ΓΔ EAC υιοθέτησε μια συνολική πολιτική για την επιτόπια παρακολούθηση του προγράμματος Tempus· η πολιτική αυτή περιλαμβάνει δύο συμπληρωματικές ομάδες δραστηριοτήτων:

- επιτόπια παρακολούθηση που διενεργείται από κοινού από το Ευρωπαϊκό Ίδρυμα Κατάρτισης (EΙΚ) και υπαλλήλους της ΓΔ EAC και καλύπτει περίπου το 10% των σχεδίων σε εξέλιξη (30 σχέδια το χρόνο). Η δεύτερη εκστρατεία πραγματοποιήθηκε το φθινόπωρο του 2005 και την άνοιξη του 2006.

- επιτόπια παρακολούθηση που διενεργείται από τα Εθνικά Γραφεία Τempus (ΕΓΤ) και καλύπτει καταρχήν όλα τα σχέδια που βρίσκονται σε εξέλιξη στη χώρα τους (Κοινά Ευρωπαϊκά Σχέδια και Διαρθρωτικά και Συμπληρωματικά Μέτρα). Η δραστηριότητα αυτή ξεκίνησε στις αρχές του 2006 αφού προηγήθηκε η παροχή ειδικής κατάρτισης στα Εθνικά Γραφεία Tempus.

Στο πλαίσιο της εκστρατείας παρακολούθησης 2005-06, οι υπάλληλοι της ΓΔ EAC/EΙΕΕ επισκέφθηκαν συνολικά 44 σχέδια που κάλυπταν όλες τις περιφέρειες. Οι ΕΓΤ επισκέφθηκαν 80 σχέδια.

Τα συνολικά πορίσματα ως προς τους τομείς της έρευνας είναι θετικά, παρ’ό,τι παρατηρήθηκαν μερικές ήσσονος σημασίας αδυναμίες. Πολλά σχέδια εξελίσσονται εύρυθμα με καλά αποτελέσματα. Οι αναλύσεις αναγκών είναι γενικά καλά σχεδιασμένες και τα σχέδια συνήθως συνδυάζουν στρατηγικές σχολών ή πανεπιστημίων που έχουν αναπτυχθεί στο πλαίσιο εθνικών προτεραιοτήτων. Επιπροσθέτως, η ενεργός συμμετοχή μελών κοινοπραξιών, τα σχέδια κινητικότητας, η στήριξη από ιδρύματα και η αναγνώριση των αποτελεσμάτων συγκαταλέγονται στα ισχυρά σημεία των σχεδίων. Εξακολουθεί όμως να υπάρχει ένας αριθμός λιγότερο επιτυχημένων σχεδίων και τομέων που παρουσιάζουν, γενικά, αδυναμίες. Ως παραδείγματα αδυναμιών μπορούν να αναφερθούν η περιορισμένη συμμετοχή ευρύτερων ομάδων-στόχων ή τελικών χρηστών που επηρεάζει τον αντίκτυπο και τη βιωσιμότητα, η έλλειψη εσωτερικής παρακολούθησης των μεταβαλλόμενων αναγκών και συνθηκών, καθώς και η έλλειψη ανάπτυξης ικανοτήτων του προσωπικού. Τα θέματα αυτά έχουν αρχίσει να αντιμετωπίζονται συστηματικότερα. Μετά τις επισκέψεις παρακολούθησης αποστέλλεται σε όλα τα σχέδια επιστολή ανάδρασης, συμπεριλαμβανομένων συστάσεων για μέτρα αποκατάστασης και τομείς που επιδέχονται βελτίωση.

Η έναρξη της επιτόπιας παρακολούθησης από τα Εθνικά Γραφεία Tempus αποτελεί θετική εξέλιξη που παρέχει μια νέα ευκαιρία για εμπλουτισμό του συστήματος παρακολούθησης του Tempus, αλλά ταυτόχρονα αποτελεί και πρόκληση όσον αφορά την εναρμόνιση των πρακτικών και το συνολικό συντονισμό. Έχει ζωτική σημασία να εξασφαλιστεί η απρόσκοπτη και συνεκτική ενσωμάτωση διάφορων εισροών από διαφορετικούς συντελεστές (δικαιούχοι επιχορηγήσεων των σχεδίων, υπεύθυνοι παρακολούθησης, υπεύθυνοι επιτόπιας παρακολούθησης των EAC, EΙΕΕ και ΕΓΤ) σε ένα ενιαίο σύστημα. Ένα τέτοιο σύστημα σχεδιάστηκε το 2006 και περιλαμβάνει ιδίως μερικά κριτήρια καθοδήγησης για τη βαθμολόγηση των επιδόσεων των σχεδίων, ένα σύστημα επεξεργασίας της βαθμολογίας και κατευθυντήριες γραμμές για τις επόμενες ενέργειες μετά τις επισκέψεις παρακολούθησης των ΕΓΤ.

Η «προληπτική παρακολούθηση» παίζει επίσης σημαντικό ρόλο στο σύστημα εφαρμογής του προγράμματος. Για το σκοπό αυτό, τον Ιανουάριο του 2006 οργανώθηκε στις Βρυξέλλες μια συνεδρίαση των δικαιούχων επιχορηγήσεων των σχεδίων, με επίκεντρο θέματα διαχείρισης των σχεδίων.

Παγιωση του ρόλου των εθνικών γραφείων TEMPUS

Οι προσπάθειες για παγίωση του ρόλου των Εθνικών Γραφείων Tempus (ΕΓT) συνεχίστηκαν το 2006 μέσω ορισμένων βασικών πρωτοβουλιών, όπως η ενεργός συμμετοχή τους στις δραστηριότητες επιτόπιας παρακολούθησης. Μετά την ανάπτυξη μιας στρατηγικής για τη συμμετοχή των ΕΓΤ στην επιτόπια παρακολούθηση και την παροχή ειδικής κατάρτισης τον Οκτώβριο του 2005, όλα τα ΕΓΤ άρχισαν να παρακολουθούν τα σχέδια Tempus στις χώρες τους. Στο πλαίσιο της πρώτης αυτής εκστρατείας παρακολούθησης, τα ΕΓΤ πραγματοποίησαν περίπου 80 επισκέψεις σχεδίων. Την αρχική κατάρτιση ακολούθησε ανασκόπηση των πρακτικών παρακολούθησης των ΕΓΤ και μια περισσότερο πρακτική κατάρτιση στις τεχνικές υποβολής εκθέσεων το Νοέμβριο του 2006.

Ο ρόλος των ΕΓΤ στην επιλογή των σχεδίων ενισχύθηκε, ενώ τους δόθηκε επίσημα ρόλος στην εκτίμηση των Ατομικών Υποτροφιών Κινητικότητας.

Το Μάιο και το Νοέμβριο οργανώθηκαν στις Βρυξέλλες δύο συνεδριάσεις με τη συμμετοχή των ΕΓΤ από τις χώρες-εταίρους και των Εθνικών Σημείων Επαφής από την ΕΕ, στις οποίες συζητήθηκαν θέματα όπως η επικοινωνία, η προβολή, η επιλογή των σχεδίων και η παρακολούθηση.

Διενεργήθηκαν εκστρατείες ενημέρωσης για το Tempus σε όλες τις χώρες-εταίρους όπου οργανώθηκαν προσκλήσεις υποβολής προτάσεων το 2006, από κοινού με τα ΕΓΤ.

Συνήφθησαν νέες συμφωνίες επιχορηγήσεων για την περίοδο Ιούλιος 2006 - Ιούνιος 2007 με την Ιορδανία, τη Ρωσία, το Καζαχστάν και το Κιργιζιστάν. Το ΕΓΤ του Τατζικιστάν παρέμενε προσωρινά κλειστό.

Διαχειριση του προγραμματοσ

Το 2006 ολοκληρώθηκαν πέντε διαδικασίες επιλογής. Σε αυτές περιλαμβάνονται οι περίοδοι επιλογής για τα Κοινά Ευρωπαϊκά Σχέδια (καταληκτική ημερομηνία 15 Δεκεμβρίου 2005), τα Διαρθρωτικά και Συμπληρωματικά Μέτρα (καταληκτικές ημερομηνίες 15 Οκτωβρίου 2005 και 15 Φεβρουαρίου 2006) και τις Ατομικές Υποτροφίες Κινητικότητας (καταληκτικές ημερομηνίες 15 Φεβρουαρίου και 15 Οκτωβρίου 2006). Ο αριθμός των αιτήσεων ανά περίοδο επιλογής παρέμεινε υψηλός, που σημαίνει ότι το πρόγραμμα εξακολουθεί να προσελκύει το ενδιαφέρον της ακαδημαϊκής κοινότητας. Ιδίως, ο αριθμός των αιτήσεων για Διαρθρωτικά και Συμπληρωματικά Μέτρα αυξάνει και το περιεχόμενό τους επικεντρώνεται περισσότερο σε οριζόντια θέματα που είναι σημαντικά για τη μεταρρύθμιση και τον εκσυγχρονισμό της τριτοβάθμιας εκπαίδευσης στις χώρες-εταίρους. Τα αναλυτικά αποτελέσματα των διαδικασιών επιλογής που ολοκληρώθηκαν το 2006 βρίσκονται στο δικτυακό τόπο του προγράμματος.

- Κοινά Ευρωπαϊκά Σχέδια (ΚΕΣ) που επελέγησαν το 2006: 103 για συνολικό ποσό 43,1 εκατ. ευρώ. Στα ΚΕΣ συμμετέχουν ιδρύματα τριτοβάθμιας εκπαίδευσης των κρατών μελών της ΕΕ και των 26 χωρών-εταίρων.

- Διαρθρωτικά και Συμπληρωματικά Μέτρα (ΔΣΜ) που επελέγησαν το 2006: 95 για συνολικό ποσό 11,7 εκατ. ευρώ. Τα ΔΣΜ στοχεύουν στα ιδρύματα τριτοβάθμιας εκπαίδευσης και επικεντρώνονται σε στρατηγικά θέματα.

- Ατομικές Υποτροφίες Κινητικότητας (ΑΥΚ) που επελέγησαν το 2006: 156 για συνολικό ποσό 0,66 εκατ. ευρώ. Οι ΑΥΚ παρέχουν στο ακαδημαϊκό και διοικητικό προσωπικό των ιδρυμάτων τριτοβάθμιας εκπαίδευσης την ευκαιρία να συμμετέχουν σε περιορισμένες περιόδους κινητικότητας στο εξωτερικό.

Τα επιλεγμένα Κοινά Ευρωπαϊκά Σχέδια εμπίπτουν στους τομείς της ανάπτυξης εκπαιδευτικών προγραμμάτων (70%), της διαχείρισης πανεπιστημίων (15%) και της ανάπτυξης θεσμικής υποδομής (15%). Τα σχέδια εκπαιδευτικών προγραμμάτων καλύπτουν ένα ευρύ φάσμα τομέων, όπως οι εφαρμοσμένες επιστήμες, η τεχνολογία, η διοίκηση επιχειρήσεων και οι κοινωνικές επιστήμες. Τα σχέδια για την ανάπτυξη θεσμικής υποδομής και τη διαχείριση πανεπιστημίων υποστηρίζουν μεταρρυθμίσεις που αφορούν την εξασφάλιση της ποιότητας, την ποιότητα της διδασκαλίας ή τη δημοσιονομική διαχείριση πανεπιστημίων στις χώρες-εταίρους. Στις περισσότερες χώρες, τα επιλεγμένα Διαρθρωτικά και Συμπληρωματικά Μέτρα συνδέονται σαφώς με τους τομείς δράσης της διαδικασίας της Μπολόνια. Τα σχέδια που έχουν επιλεγεί στο πλαίσιο αυτού του σκέλους του προγράμματος αφορούν κατά κανόνα θέματα όπως ο σχεδιασμός των συστημάτων εξασφάλισης της ποιότητας ή η εισαγωγή μηχανισμών μεταφοράς ακαδημαϊκών μονάδων. Τα σχέδια επικεντρώνονται επίσης στον εκσυγχρονισμό της λειτουργίας και των υπηρεσιών των πανεπιστημίων, συμπεριλαμβανομένων της επικαιροποίησης των προγραμμάτων κατάρτισης, της χρήσης των τεχνολογιών πληροφόρησης και επικοινωνίας και της ενίσχυσης των διεθνών σχέσεων. Οι επιλεγμένες ατομικές υποτροφίες κινητικότητας αφορούν κυρίως περιόδους εκ νέου κατάρτισης και σπουδών (79%), προπαρασκευαστικές δραστηριότητες για κοινά ευρωπαϊκά σχέδια (13%) και τη συμμετοχή σε ειδικές διασκέψεις και σεμινάρια (8%). Γενικά, διαπιστώνεται ότι τα σχέδια που υποβλήθηκαν είναι εναρμονισμένα με τις εθνικές προτεραιότητες που έχουν καθοριστεί από τις χώρες-εταίρους. Σχεδόν όλα τα επιλεγμένα σχέδια είναι σύμφωνα με τις εθνικές προτεραιότητες.

Σε γενικές γραμμές, το 2006 οι αναλήψεις υποχρεώσεων και οι πληρωμές στο πλαίσιο του Tempus έγιναν σύμφωνα με τον καθορισμένο προγραμματισμό. Ορισμένες συμφωνίες επιχορήγησης δεν μπόρεσαν να υλοποιηθούν σύμφωνα με το προβλεπόμενο χρονοδιάγραμμα λόγω της καθυστερημένης έκδοσης των δημοσιονομικών αποφάσεων ή λόγω καθυστερήσεων στην υπογραφή των συμφωνιών από τις χώρες-εταίρους.

Στις λοιπές αναλήψεις δημοσιονομικών υποχρεώσεων το 2006 περιλαμβάνονται:

- επιχορηγήσεις στα Εθνικά Γραφεία Tempus: 5, για ποσό 0,31 εκατ. ευρώ.

- επιχορήγηση του τμήματος Tempus του Ευρωπαϊκού Ιδρύματος Κατάρτισης που παρέχει τεχνική συνδρομή στη ΓΔ EAC: 0,87 εκατ. ευρώ.

- Συνέδρια και σεμινάρια: 0,63 εκατ. ευρώ.

Οι εργασίες για την εξάλειψη των φακέλων διαφορών σχετικά με το Tempus σημείωσαν σημαντική πρόοδο στη διάρκεια του 2006. Μέχρι σήμερα έγινε δυνατό να κλείσουν 164 υποθέσεις διαφορών από την πλευρά της ΕAC (αριθμός που αντιστοιχεί στο 69% του συνόλου των υποθέσεων). Στις υποθέσεις που έκλεισαν περιλαμβάνονται 81 υποθέσεις στις οποίες τα ποσά της διαφοράς είχαν αποσβεστεί σύμφωνα με το δημοσιονομικό κανονισμό, 61 υποθέσεις στις οποίες ο δικαιούχος επέστρεψε τα οφειλόμενα ποσά απευθείας στην Επιτροπή και 22 υποθέσεις για τις οποίες εστάλησαν χρεωστικά σημειώματα στους δικαιούχους. Το 2006 εισπράχθηκαν συνολικά 1,1 εκατ. ευρώ, είτε μέσω απευθείας επιστροφής είτε μέσω της διαδικασίας συμψηφισμού.

Συμπέρασμα

Η εφαρμογή του προγράμματος Tempus το 2006 καθοδηγήθηκε από μια σειρά στρατηγικών στόχων που επιτεύχθηκαν ικανοποιητικά. Ο συνεχής διάλογος με τις εθνικές αρχές και η στενή τους συμμετοχή στον καθορισμό των προτεραιοτήτων και στην επιλογή των σχεδίων εξασφαλίζει ότι οι χρηματοδοτούμενες δραστηριότητες είναι συναφείς με τις ανάγκες των χωρών και εναρμονισμένες με τους εθνικούς μεταρρυθμιστικούς στόχους. Έτσι εξασφαλίζεται το δικαίωμα παρέμβασης των εθνικών κυβερνήσεων και αυξάνεται ο αντίκτυπος των παρεμβάσεων του προγράμματος. Τα ΕΓΤ στις χώρες-εταίρους ενισχύθηκαν περαιτέρω και διαδραματίζουν σημαντικό ρόλο στη δημιουργία επαφών με τις εθνικές αρχές και άλλους ενδιαφερόμενους φορείς. Η ανάδραση από τις εθνικές αρχές και τα αποτελέσματα της επιτόπιας παρακολούθησης επιβεβαιώνουν ότι το Tempus εξακολουθεί να αποτελεί ένα πρόγραμμα ουσιαστικής σημασίας για την υποστήριξη των χωρών-εταίρων στη μεταρρύθμιση και τον εκσυγχρονισμό των συστημάτων τους τριτοβάθμιας εκπαίδευσης.

ΠΑΡΑΡΤΗΜΑ

TEMPUS 2006 – ΧΡΗΜΑΤΟΟΙΚΟΝΟΜΙΚΗ ΕΠΙΣΚΟΠΗΣΗ

Tempus 2006 – Δεσμεύσεις ποσών ανά περιφέρεια σε ευρώ |

CARDS | Tacis | MEDA |

ΚΕΣ | 13.043.103 | 16.959.989 | 3.164.222 |

ΑΥΚ | 71.300 | 114.760 | 114.940 |

ΔΣΜ | 2.848.398 | 5.919.744 | 1.140.609 |

ΕΓΤ | 0 | 262.093 | 49.898 |

ΕΙΕΕ | 255.000 | 328.000 | 287.000 |

Λοιπά | 190.500 | 273.977 | 171.611 |

Σύνολο | 16.408.301 | 23.858.563 | 4.928.280 |

Tempus 2006 – Επιλεγμένα σχέδια ανά περιφέρεια/ Χορηγηθέντα ποσά σε ευρώ |

CARDS | Χορηγηθέν ποσό σε επιλεγμένα σχέδια |

ΚΕΣ (καταληκτική ημερομηνία 15 Δεκεμβρίου 2005) | 32 | 13.043.103 |

ΚΕΣ (καταληκτική ημερομηνία 15 Οκτωβρίου 2005) | 5 | 650.001 |

ΔΣΜ (καταληκτική ημερομηνία 15 Φεβρουαρίου 2006) | 18 | 2.198.397 |

ΑΥΚ (καταληκτική ημερομηνία 15 Φεβρουαρίου 2006) | 16 | 71.300 |

ΑΥΚ (καταληκτική ημερομηνία 15 Οκτωβρίου 2006) | 22 | 106.320 |

Σύνολο | 93 | 16.069.121 |

Tempus 2006 – Επιλεγμένα σχέδια ανά περιφέρεια/ Χορηγηθέντα ποσά σε ευρώ |

Tacis | Χορηγηθέν ποσό σε επιλεγμένα σχέδια |

ΚΕΣ (καταληκτική ημερομηνία 15 Δεκεμβρίου 2005) | 42 | 17.256.709 |

ΚΕΣ (καταληκτική ημερομηνία 15 Οκτωβρίου 2005) | 24 | 3.112.606 |

ΔΣΜ (καταληκτική ημερομηνία 15 Φεβρουαρίου 2006) | 34 | 3.927.775 |

ΑΥΚ (καταληκτική ημερομηνία 15 Φεβρουαρίου 2006) | 35 | 128.250 |

ΑΥΚ (καταληκτική ημερομηνία 15 Οκτωβρίου 2006) | 32 | 138.810 |

Σύνολο | 167 | 24.564.150 |

Tempus 2006 – Επιλεγμένα σχέδια ανά περιφέρεια/ Χορηγηθέντα ποσά σε ευρώ |

MEDA | Χορηγηθέν ποσό σε επιλεγμένα σχέδια |

ΚΕΣ (καταληκτική ημερομηνία 15 Δεκεμβρίου 2005) | 29 | 12.831.132 |

ΚΕΣ (καταληκτική ημερομηνία 15 Οκτωβρίου 2005) | 8 | 990.609 |

ΔΣΜ (καταληκτική ημερομηνία 15 Φεβρουαρίου 2006) | 6 | 829.906 |

ΑΥΚ (καταληκτική ημερομηνία 15 Φεβρουαρίου 2006) | 30 | 114.940 |

ΑΥΚ (καταληκτική ημερομηνία 15 Οκτωβρίου 2006) | 21 | 99.640 |

Σύνολο | 94 | 14.866.227 |

- ΚΕΣ: Κοινό Ευρωπαϊκό Σχέδιο· ΔΣΜ: Διαρθρωτικό και συμπληρωματικό μέτρο· ΑΥΚ: Ατομική Υποτροφία Κινητικότητας· ΕΓΤ: Εθνικό Γραφείο Tempus· ΕΙΕΕ: Ευρωπαϊκό Ίδρυμα Επαγγελματικής Εκπαίδευσης.